Debako eliz ataria

Debako eliz ataria herri honetako Santa Maria elizak duen eliz atari gotiko eta polikromoa da.

 Deskribapena 

15. mendean eraiki zen, eta 17.ekoa da margoketa polkiromoa. Forma gotiko bikaineko ataria da, eta eskulturetan forma arkaiko edo zaharragoak egin nahi izateko gogoa nabari da.

Alboetako atezangoetan, hamabi apostoluak, seina alde bakoitzera (ezkerrean Petri, Andres, Jakue nagusia, Joan, Tomas eta Jakue gaztea; eskuman, San Paulo, Felipe, Bartolome, Mateo, Simon eta Judas Tadeo), erlaitzetan bermatuak eta gainean droselak dituztela. Erlaitzen azpian, atezango hauen beheko parteetan motibo arkitektonikoak ageri dira, seguruenik Jerusalem zerutiarraren sinbolo. Lanik apainena apostoluen parte hau da; badirudi beste parteak maila herrikoiagoa zuten beste tailer batzuek egin zituztela.

Erdiko mainelean, Kristo garaile eskultura batean, honek ere buru gainean drosela duela. Tinpanoan, hiru lerrotan banatuta, Andre Mariari buruzko eszenak: Deikundea, Ikustaldia, Jaiotza, Epifania, Lokartzea, Jasokundea (mandorla batean) eta Koroatzea. Eszena hauetariko batzuk ez dira ebanjelio kanonikoetakoak, apokrifoetakoak baizik. Arkiboltetan aingeruak, musikariak, santuak eta beste irudi batzuk daude zizelkatuta.

 Iruditegia 

 Erreferentziak 

 Kanpo estekak 

Kategoria:Euskal Herriko eliz atariak
Kategoria:Eliz atari gotikoak
Kategoria:Debako kultura
Kategoria:Gipuzkoako eskulturak